২০২৪ শেখ হাসিনার পতন পরবর্তী সহিংসতা
২০২৪ সালে, বৈষম্যবিরোধী ছাত্র আন্দোলনের অংশ কোটা সংস্কার আন্দোলন এবং পরবর্তীতে অসহযোগ আন্দোলনের পরিপ্রেক্ষিতে ৫ আগস্ট প্রধানমন্ত্রী শেখ হাসিনার পদত্যাগে মন্ত্রিসভা বিলুপ্ত হয়। সরকারের পদত্যাগের খবর ছড়িয়ে পড়ার পর বাংলাদেশের বহু স্থানে সাবেক সরকার দলীয় ব্যক্তিবর্গ ও তাদের প্রতিষ্ঠান রাজনৈতিক প্রতিহিংসার শিকার হয়। তবে কিছু স্থানে সংখ্যালঘু ও তাদের উপাসনালয়ও আক্রানের শিকার হয়। তবে এসব রাজনৈতিক ও সাম্প্রদায়িক হামলার বিপক্ষে বিপ্লবী ছাত্র-জনতা সংখ্যালঘুদের উপাসনালয়ে নিরাপত্তা দেওয়ার চেষ্টা করে। ৫ আগস্ট থেকে দেশের ৫২টি জেলায় কয়েক হাজার আওয়ামীপন্থিলোকের বাড়ি-ঘর, ব্যবসা প্রতিষ্ঠান হামলা ও ভাংচুর ও লুটপাটের ঘটনা ঘটে। বিবিসি ও প্রথম আলোর মতে, এসব হামলার মূল লক্ষ্য ছিলো আওয়ামীলীগ নেতা ও কর্মী এবং সমমনা ব্যক্তিবর্গ। বাংলাদেশের সেনাপ্রধান জেনারেল ওয়াকার-উজ-জামানের তথ্যমতে, ৫ আগস্ট থেকে ১৩ আগস্টে মধ্যে দেশে দেশে সংখ্যালঘু সংক্রান্ত ৩০টি অপরাধ হয়েছে, অধিকাংশই রাজনৈতিক প্রতিহিংসার কারনে হয়েছে। সরকার পতনের এক দফা আন্দোলন শুরুর পর দেশের বিভিন্ন স্থানে অনেক থানায় হামলার ঘটনা ঘটেছে। এসব হামলায় বিক্ষোভকারীদের হাতে থানা জ্বালিয়ে দেয়া থেকে শুরু করে, ৪৫০টিরও বেশি থানা ভাঙচুরের ঘটনাও ঘটেছে। এসময় ছাত্র-জনতার বিপ্লবের মুখে থানা থেকে আইন-শৃঙ্খলা রক্ষাকারী বাহিনীর সদস্যরা সরে যায়। এতে আইন-শৃঙ্খলা পরিস্থিতির অবনতি হলে সহিংসতা বৃদ্ধি পেয়েছে। ডেইলি স্টারের তথ্যমতে, সরকার ক্ষমতাচ্যুত হওয়ার প্রথম ঘণ্টায় অন্তত ২৭টি জেলায় হিন্দুদের নানা বাড়ি ও প্রতিষ্ঠানে হামলার ঘটনা ঘটেছে। এছাড়া দেশের বিভিন্ন জায়গায় হামলা, ভাঙচুর ও অগ্নিসংযোগ, নিপীড়ন প্রভৃতির ২০৫টি ঘটনা ঘটে। এ সময় হিন্দুদের উপর আক্রমণকে কেন্দ্র করে ভারতীয় গণমাধ্যম থেকে অসংখ্য গুজব ছড়ানো হয়। এছাড়া বাংলাদেশ জাতীয় হিন্দু মহাজোট এর মহাসচিব গোবিন্দ্র চন্দ্র প্রামাণিকের বলেছেন, এসব আক্রমণের কারণ সাম্প্রদায়িক নয় বরং রাজনৈতিক।